burgasdotpro/wikipedia huggingface dataset:
Ulf Merbold

Ulf Dietrich Merbold (* 20. jún 1941, Greiz, Nacistické Nemecko, dnes Nemecko) je európsky kozmonaut, ktorý pri troch výpravách strávil vo vesmíre 49 dní. 
Život.
Vysokoškolské vzdelanie získal na univerzite vo Stuttgarte (Nemecko), ktorú úspešne zakončil v roku 1976. V rokoch 1968 - 1978 bol zamestnancom Planckovho Inštitútu metalurgie. Roku 1978 sa dostal do tímu nemeckých kozmonautov ESA (European Space Agency) ako vedec, výskumník v odbore fyzika, neskôr absolvoval výcvik v NASA a v Rusku. V období rokov 1983 - 1994 absolvoval tri lety do kozmu. Je rádioamatér. 
Lety do vesmíru.
Po prvýkrát letel vo svojich 42. rokoch na raketopláne Columbia na desaťdňovú misiu a stal sa tak 131. kozmonautom Zeme. Na palube misie (označenie COSPAR 1973-050A) bola západoeurópske laboratórium Spacelab a päť ďalších kozmonautov: Owen Garriott, John Young, Robert Parker , Byron Lichtenberg a Brewster Shaw. Štart bol z Kennedyho vesmírneho strediska na Floride. Počas letu zvládli 70 vedeckých experimentov a s menšími problémami aj pristátie na základni Edwards. 
V januári 1992 odštartoval z Floridy raketoplán Discovery k svojmu 14. letu na misiu STS-42. Na jeho palube bolo sedem kozmonautov: Ronald Grabe, Stephen Oswald, Norman Thagard, David Hilmers, William Readdy, dr. Ulf Merbold (letel druhýkrát) a Roberta Bondarová. Táto zostava vedcov na obežnej dráhe oživila laboratórium Spacelab a Biorack a venovala sa rôznym pokusom. Pristáli na základni Edwards v Kalifornii po ôsmich dňoch letu. 
Vo svojich 53. rokoch vzlietol roku 1994 do vesmíru tretíkrát, tentokrát v ruskej kozmickej lodi Sojuz TM-20. Stal sa členom 17. základnej posádky orbitálnej stanice Mir, kde strávil mesiac. Z Bajkonuru s ním v lodi vzlietli Jelena Kondaková a Alexandr Viktorenko. Na Mire s nimi zostala pôvodná posádka Valerij Poľakov - Jurij Malenčenko - Talgat Musabajev a celá šestica tu mesiac vykonávala množstvo experimentov a odstraňovala rôzne poruchy stanice. Na stanici bol Merbold ako astronaut Európskej vesmírnej agentúry v rámci programu EuroMir. V kozmickej lodi Sojuz TM-19 Merbold s Malenčenko a Musabajevem odleteli na Zem. Pristáli v Kazachstane.
Megan Foxová

Megan Foxová (; * 16. máj 1986, Oak Ridge, Tennessee, Spojené štáty) je americká herečka a modelka.
Profesionálna kariéra.
Po ukončení úspešnej kariéry modelky začala svoje herecké účinkovanie v roku 2001 vo vedľajšej role Brianny Wallaceovej vo video filme "Sestry na Bahamách". Ako hosť sa objavila v niekoľkých televíznych seriáloch ako napríklad "Dva a pol chlapa", "Ocean Ave" alebo "Hope &amp; Faith", kde stvárnila úlohu Sydney Shanowski. V roku 2004 sa prvýkrát objavila vo filme "Spoveď kráľovnej strednej školy," kde si po boku herečky Lindsay Lohanovej zahrala úlohu Carly. Prielom v jej hereckej kariére znamenala až ponuka režiséra Michaela Baya v roku 2007 na hlavnú ženskú rolu vo filme "Transformers ". 
Osobný život.
Narodila sa Darlene Tonachiovej a Franklinovi Foxxovi, ktorý zo svojho priezviska vypustil jedno „x“. Rodičia sa rozviedli v jej detstve. So staršou sestrou vyrastali spoločne s matkou a nevlastným otcom Tonym Tonachiom blízko Rockwoodu v Tennessee. Megan má francúzskych, írskych a indiánskych predkov. Hlási sa ku kresťanskej viere. Počas stredoškolského štúdia navštevovala súkromnú kresťanskú školu Morningside Academy, maturitu potom zložila na St. Lucie West Centennial High School. Na strednej škole čelila šikane – nie pre svoj vzhľad, ale preto, lebo sa viac priatelila s chlapcami než dievčatami. S matkou žila, až dokiaľ sa nedokázala uživiť sama. 
Pravidelne sa objavuje v rebríčkoch najkrajších žien sveta, ktoré sú vyhlasované rôznymi časopismi a agentúrami. Médiá ju často porovnávajú s herečkou Angelinou Jolie a nazývajú ju ako Angelinin klon, Angelina 2.0 alebo Angelina Jr. 
Vydala sa v júni 2010 po dlhodobom vzťahu s americkým hercom Brianom Greenom, ktorý stvárnil postavu Davida Silvera v seriáli "Beverly Hills 90210". 27. septembra 2012 sa im narodil syn Noah Shannon Green. Už predtým spolu vychovávali Brianovho syna Kassia (* 2002) z jeho predchádzajúceho manželstva. 13. februára 2014 sa im narodil druhý syn Bodhi Ransom a 4. augusta 2016 tretí syn, Journey River.
Brno-Maloměřice a Obřany

Brno-Maloměřice a Obřany je od 24. novembra 1990 mestská časť štatutárneho mesta Brna nachádzajúca sa na severovýchodnom okraji mesta po oboch brehoch rieky Svitavy.
Siepietnica

Siepietnica je dedina ležiaca v juhovýchodnej časti Poľska, v Podkarpatskom vojvodstve.
Robert Lee Stewart

Robert Lee Stewart (* 13. august 1942, Washington D.C., USA) je americký vojenský letec a kozmonaut z programu raketoplánov.
Život.
Mladosť a výcvik.
Po základnej a strednej škole absolvoval štúdium univerzity v Mississippi (The University of Southern Mississippi), kde sa stal v roku 1964 inžinierom matematiky. Majstrom kozmických vied sa stal na texaskej univerzite v Arlingtone (University of Texas at Arlington) roku 1971. Potom lietal ako testovací pilot na základni Edwards, odkiaľ bol vybraný roku 1978 do oddielu kozmonautov NASA ako astronaut špecialista. V tej dobe bol majorom, ženatý, s dvoma deťmi.
Lety do vesmíru.
Jeho prvý let sa uskutočnil s raketoplánom Challenger pri misii STS-41-B v roku 1984, čo bol desiaty let raketoplánov USA. Na palube s ním boli Vance Brand, Robert Gibson, Bruce McCandless, Ronald McNair. Obe družice - Westar a Palapa 2, ktoré mali vypustiť, sa na stanovené obežné dráhy nedostali a tak let nepatril k úspešným.
Rok na to letel znova. Bol to let financovaný armádou, rýdzo vojenský. Štart z Kennedyho vesmírneho strediska, aj pristátie na domovskej základni Edwards v Kalifornii bolo rovnaké ako počas predchádzajúceho letu. Oboje bolo v tajnosti, na palube raketoplánu Atlantis bol plukovník Karol Bobko, pplk. David Hilmers, plk. Robert Stewart a major William Pailes. Počas štyroch dní na orbite vypustili dve identické špionážne družice USAF typu DSSS - 3 (tiež označované ako "USA 11", "USA 12").
Týmito letmi sa stal 135. kozmonautom Zeme, na orbite strávil 12 dní.
Po letoch.
V roku 1993 už v hodnosti brigádneho generála nastúpil do vedenia spoločnosti Nichols Research Corp, Colorado Springs.
Robert Stewart

Robert Stewart môže byť:
Igor Petrovič Volk

Igor Petrovič Volk (; * 12. apríl 1937, Zmijov – † 3. január 2017, Plovdiv) bol sovietsky pilot a kozmonaut, ktorý absolvoval v roku 1984 let Sojuzom.
Život.
Mladosť a výcvik.
V roku 1956 s úspechom absolvoval Kirovogradskoje VAUL a pokračoval v škole letcov. Tú ukončil v roku 1965 a pokračoval na MAI. Túto školu ukončil roku 1969. Stal sa z neho testovací letec. Do výcvikového strediska kozmonautov bol zaradený od roku 1978.
Lety do vesmíru.
Letel na palube Sojuzu T-12 (COSPAR 1984-073A) v lete roku 1984. Partnermi mu boli Vladimir Džanibekov a Svetlana Savická. Cieľom ich posádky bola sovietska orbitálna stanica Saľut 7, kde už bola stála posádka (Leonid Kizim a Oleg Aťkov). Nová trojica bola na stanici štvrtou návštevou. Na jej palube strávili 10 dní, potom sa vrátili na Zem. Pristáli s kabínou na padákoch na území Kazachstanu. Volk bol registrovaný ako 143. človek vo vesmíre s 11 dňami strávenými v kozme.
Po lete.
Bol zaradený v stredisku pre raketoplán Buran spolu s štvoricou ďalších letcov, absolvoval s ním aj jeden skúšobný let, projekt bol však v roku 1991 zrušený. V roku 1992 bol náčelníkom OKPKI.
Andrej Hrnčiar

Mgr. art. Andrej Hrnčiar (* 10. júl 1973, Lisková pri Ružomberku) je slovenský divadelný herec a politik. Bol primátor mesta Martin, podpredseda Národnej rady Slovenskej republiky a poslanec NR SR za strany MOST-HÍD a #SIEŤ.
Životopis.
V roku 1996 sa stal členom súboru Divadla SNP v Martine, kde pôsobil až do roku 2003. V rokoch 2003 – 2006 zastával post riaditeľa Slovenského komorného divadla v Martine. Z tohto obdobia je jedným z najväčších úspechov festival Dotyky a spojenia, ktorý s vtedajším tímom založil. Je to najväčší výberový nesúťažný festival prezentujúci aktuálnu tvorbu profesionálnych divadiel na Slovensku. 
Kandidoval v komunálnych voľbách v roku 2006 a keďže ako nezávislý kandidát vo voľbách uspel, od roku 2006 pôsobil ako primátor mesta Martin. V dobe svojho pôsobenia na mestskom úrade patril k najviditeľnejším primátorom v oblasti komunálnej politiky na Slovensku aj vďaka projektu Transparentné mesto, na ktorom spolupracoval s Transparency International Slovensko. 
Politická kariéra.
Primátor mesta Martin.
Zložil zákonom predpísaný sľub primátora mesta na rokovaní mestského zastupiteľstva dňa 21. decembra 2006.
Národná rada SR.
Vo voľbách do NR SR v marci 2012 kandidoval na kandidátke Most – Híd na 10. mieste. 10. marca 2012 mu občania Slovenskej republiky vo voľbách odovzdali 15 180 preferenčných hlasov, na základe čoho sa prekrúžkoval na 7. miesto kandidátky. V apríli 2012 sa stal nezávislým poslancom Národnej rady Slovenskej republiky v rámci straníckeho klubu Most – Híd. Pôsobil ako člen Výboru pre európske záležitosti a Výboru pre obranu a bezpečnosť. V júni 2014 sa vzdal svojho poslaneckého mandátu v NR SR.
Pôsobenie v strane #SIEŤ.
V marci 2014 sa kandidát v prezidentskej voľbe Radoslav Procházka umiestnil tretí a tesne po voľbách oznámil založenie novej strany #SIEŤ. Do strany sa spolu z Hrnčiarom zapojil aj poslanec Miroslav Beblavý. Opustenie poslaneckého klubu Most – Híd odôvodnil stratou schopnosti opozičných strán oslovovať voličov. Hrnčiar plánuje za stranu opätovne kandidovať v jesenných komunálnych voľbách za primátora mesta Martin. Do parlamentu by mala miesto neho nastúpiť Edita Pfundtner.
Volebné obdobie 20162020.
Hrnčiar bol do Národnej rady SR opätovne zvolený, tento raz za stranu #SIEŤ. Kandidoval na 2. mieste kandidátky. Dostal 20 492 platných prednostných hlasov. Bol členom výboru NR SR pre obranu a bezpečnosť a výboru NR SR na preskúmavanie rozhodnutí NBÚ. V júni 2016 ho vtedajší predseda strany Procházka odvolal z postu podpredsedu Siete pre tajné rokovania so stranami MOST-HÍD a SMER-SD. Následne vstúpil ako nestranník do poslaneckého klubu MOST-HÍD, od roku 2018 opätovne získal aj členstvo v strane MOST-HÍD.
Osobný život.
Je ženatý a má dve dcéry.
Jake Garn

Edwin Jacob Garn (* 12. október 1932, Richfield, Utah, USA) je bývalý senátor Kongresu USA, astronaut-pozorovateľ na raketopláne Discovery v roku 1985.
Let do vesmíru.
Letel iba raz a to v roku 1985, kedy mal 52 rokov. Išlo o sedemdňový let na palube raketoplánu Discovery s misiou STS-51-D, katalogizáciu v COSPAR 1985-028A. Sedemčlenná posádka (Karol Bobko, Donald Williams, dr. Margaret Seddonová, Stanley Griggs, dr. Jeffrey Hoffman, Charles Walker a prominentná osobnosť, senátor Garn) prepravila do vesmíru družice Telesat 9 a Leasat 3, pričom Leasat sa nepodarilo uviesť do prevádzky. Garn prvé dva dni trpel kinetózou. Štart aj pristátie raketoplánu bolo z Kennedyho vesmírneho strediska na Floride.
Brno-Řečkovice a Mokrá Hora

Brno-Řečkovice a Mokrá Hora je od 24. novembra 1990 mestská časť štatutárneho mesta Brna nachádzajúca sa na severe mesta.
Ján Brodňanský

Ján Brodňanský (* 16. október 1910, Dolný Kubín - † 12. január 1997, Dolný Kubín) bol historik, archeológ, speleológ a fotograf.
Život.
Po vyučení za hodinára praxoval v Turčianskych Tepliciach. sa Od roku 1948 sa začal systematickejšie venovať výskumom jaskýň v oblasti Chočských vrchov, Malej a Veľkej Fatry a Západných Tatier. Jeho nálezy fauny z jaskýň sú v zbierkach Oravského múzea. Založil oblastnú speleologickú skupinu v Dolnom Kubíne. Patril k priekopníkom jaskyniarstva na Orave. Zároveň bol zakladajúcim členom Slovenskej speleologickej spoločnosti. 
Má zásluhy za rozvoj a propagáciu turistiky na Orave. Publikoval články a fotografie s turistickou tematikou v časopisoch: Krásy Slovenska, Slovenský kras, Nová Orava, Vysoké Tatry, Pamiatky a príroda. Venoval sa fotografovaniu v odbore jaskyniarstva, ochrany prírody, histórie a krajinárstva. Bol spoluautorom turistických sprievodcov regiónu Orava. Zároveň venoval sa aj vysokohorskej turistike a horolezectvu.
Aktívne pracoval v ochotníckom divadle, v národopise, v spevokole, v ovocinárstve a v telovýchovnej jednote.
Solidárna republika

Solidárna republika (fr. "République solidaire"), skrátene "RS", je politické hnutie, ktoré založil bývalý francúzsky premiér Dominique de Villepin 19. júna 2010 ako platformu pre svoju kandidatúru v prezidentských voľbách 2012. Ideologicky sa opiera o gaullizmus a tzv. villepinizmus, t. j. vymedzenie sa proti politike súčasného prezidenta Nicolasa Sarkozyho a Zväzu pre ľudové hnutie zo stredopravicových pozícií.
Členmi hnutia sa stalo niekoľko významných osobností, vrátane niekoľkých poslancov, senátorov, starostov a bývalých ministrov (Brigitte Girardin).
Taylor Wang

Taylor Gun-Jin Wang (* 16. jún 1940, Šanghaj, Čína) je americký vedec a astronaut čínskej národnosti, ktorý v lete roku 1985 zúčastnil sedemdňového letu v raketopláne Challenger.
Životopis.
Rodina sa odsťahovala v roku 1952 na Taiwan, kde tiež vyštudoval. Potom sa odsťahoval do Hongkongu a odtiaľ odišiel študoval do Kalifornie. Na tamojšej univerzite získal v rokoch 1968-1971 dva doktoráty v odboroch fyziky. V USA už zostal a roku 1975 získal americké občianstvo. Oženil sa, má dvoch synov.
Po absolvovaní výcviku astronautov v Houstone a letu v raketopláne (mal necelých 45 rokov) sa venoval výučbe na univerzite Vanderbild v Nashville, štátu Tennessee. Je autorom 22 patentov a približne 200 vedeckých statí v odbornej tlači.
Let do vesmíru.
Bol na palube raketoplánu Challenger štartujúceho zo základne na Myse Canaveral na Floride spolu s ďalšími šiestimi astronautmi. Išlo o misiu označenú neskôr v COSPAR ako 1985-034A. Na palube sebou viezli aj laboratórium Spacelab 3, dve družice Nusat a GLOMR a klietky s pokusnými zvieratami. Veliteľom raketoplánu bol Robert Overmyer, okrem dr. Taylora Wanga na poste špecialistu pre užitočné zaťaženie, leteli aj Frederick Gregory, William Thornton, Norman Thagard, Don Lind a Lodewijk van den Berg. Vedecký program sa vcelku podarilo splniť, len u niektorých prístrojov sa objavili neopraviteľné poruchy a vypustiť sa nepodarilo družicu GLOMR. Pristáli na základni a kozmodróme Edwards v Kalifornii.
William Pailes

William Arthur Pailes (* 26. jún 1952, Hackensack, New Jersey, USA) je americký vojak, astronaut, 186. človek vo vesmíre po lete v raketopláne.
Krátky životopis.
Jeho život je úplne venovaný službe v armáde. V roku 1974 ukončil úspešne United States Air Force Academy v odbore informatika, kde získal titul bakalára. V roku 1981 získal titul magistra v rovnakom odbore na Texas A&amp;M University. Bol vojenským letcom na viacerých základniach v USA a Veľkej Británii. V roku 1982 bol zaradený do armádneho výcvikového strediska budúcich astronautov, po troch rokoch absolvoval let raketoplánom a potom sa vrátil k vojenskej službe. Zo strediska kozmonautov USAF odišiel v roku 1988. Používal prezývku Bill.
Let do vesmíru.
Zúčastnil sa rýdzo vojenskej misie, špionážnej a tiež veľmi utajovanej, s označením NASA STS-51-J, podľa evidencie COSPAR 1985-092A. V posádke boli samí vojaci-dôstojníci: plukovník Karol Bobko, podplukovník Ronald Grabe, major David Hilmers, plukovník Robert Lee Stewart a major William Pailes z kozmickej divízie USAF. Počas letu, ktorý štartoval na kozmodróme Cape Canaveral Air Force Station na Floride 3. októbra 1985 vypustili dve vojenské družice typu DSCS-3 s desaťročnou životnosťou a po štyroch dňoch sa vrátili v poriadku na leteckú základňu Edwards v Kalifornii. Počas letu raketoplán dosiahol výškový rekord 515 km nad Zemou.
Reinhard Furrer

Reinhard Alfred Furrer (25. november 1940, Wörgl, Nacistické Nemecko, dnes Rakúsko – 9. september 1995, Berlín, Nemecko) bol nemecký vedec a astronaut, ktorý sa v roku 1985 zúčastnil letu STS-61-A v americkom raketopláne Challenger. 
Životné dráha.
Vyštudoval vysoké školy v Kieli (1969) a v Berlíne (1972) a získal doktorát v odbore fyziky. Pracoval a učil potom na univerzite v Berlíne. Absolvoval vedecký pobyt v USA na University of Chicago. Do výcvikového strediska astronautov NASA sa dostal v roku 1982 a tri roky potom sa stal Dr. Furrer už 188. človekom vo vesmíre. 
Let raketoplánom.
Zúčastnil sa desiateho letu raketoplánu Challenger na jeseň roku 1985. Išlo o sedemdňovú misiu STS-61-A s laboratóriom Spacelab na palube. Spolu s Reinhardom Furrerom odštartovala z kozmodrómu na myse Canaveral táto medzinárodná posádka: Henry Hartsfield, Steven Nagel, James Buchli, Guion Bluford , Bonnie Dunbarová, Wubbo Ockels z Holandska a Ernst Messerschmid z Nemecka. 
Pretože dvaja z vedcov boli Nemci, riadenie experimentov sa tentoraz malo uskutočniť prvýkrát z nemeckého riadiaceho strediska v Oberpfaffenhofene v blízkosti Mníchova. Na začiatku misie bola vypustená družica GLOMR a aktivovaný Spacelab, v priebehu letu posádka uskutočnila viac ako 70 experimentov. Misia bola zakončená pristátím na základni Edwards. 
Po lete.
Po lete pokračoval v kariére profesora v Nemecku, v roku 1987 prešiel na WIB Weltraum Inštitút Berlin GmbH v Berlíne. Zostal slobodný. Zomrel pri leteckej havárii lietadla Bf 108 v Berlíne v roku 1995, vo svojich 54 rokoch.
Rodolfo Neri Vela

Rodolfo Neri Vela (* 19. február 1952, Chilpancingo, Guerrero, Mexiko) je mexický kozmonaut, ktorý sa vďaka šesťdennému letu v raketopláne USA stal 195. človekom vo vesmíre.
Život.
Mladosť a výcvik.
V roku 1975 absolvoval mexickú univerzitu Universidad de Mexico v odbore strojárstvo a elektrotechnika, potom pokračoval v štúdiách na University of Essex vo Veľkej Británii, tu v odbore telekomunikácií. Školu ukončil v roku 1976, vo Veľkej Británii zostal a pokračoval vo svojom vzdelávaní na University of Birmingham, odbory elektromagnetizmus a radiácia. Doktorát získal roku 1979, vo veku 27 rokov. Vrátil sa do Mexika na Universidad de Mexico a venoval sa tu vedeckej práci. Odtiaľ odišiel na Institut of Electrical Research, Mexico a nakoniec odišiel znova do Európy. Tu zostal ako vedecký pracovník u ESA, ESTEC ("), Noorwijk v Holandsku. V roku 1983 bol zaradený do výcvikového strediska astronautov NASA a po dvoch rokoch letel do kozmu.
Let do vesmíru.
S raketoplánom Atlantis v novembri 1985 letela sedemčlenná posádka v zložení: Brewster Shaw, Bryan O'Connor, Sherwood Spring, Mary Cleaveová, Jerry Ross, Charles Walker a Rodolfo Neri Vela ako elektrotechnik. Počas letu vypustili tri telekomunikačné družice (jedna z nich bola mexická) a bezpečne pristáli na leteckej základni Edwards v Kalifornii. Let bol katalogizovaný v COSPAR 1985-109a.
World Open

World Open je profesinálny snookerový turnaj. Je to jeden z hlavných bodovaných turnajov.Predtým bol známy ako "Grand Prix", "LG Cup" a tiež "Professsional Players Tournament". V rokoch 2006 a 2007 sa turnaj hral skupinovým spôsobom, podobným viac futbalovým šampionátom ako knock-outovému systému väčšiny snookerových turnajov.
História.
Turnaj založila v roku 1982 WPBSA pod názvom "Professional Players Tournament" (Turnaj profesionálnych hráčov). Vtedy Ray Reardon porazením Jimmiho Whita vo finále 10-5 získal 50 000 libier.
Do roku 2010 bol turnaj známy hlavne ako "Grand Prix", no po nástupe Barryho Hearna bol turnaj premenovaný na "World Open" a bol tiež skrátený formát na 3 víťazné framy, aby sa turnaj stal atraktívnejším pre divákov aj televízne spoločnosti, ktoré ho vysielajú.
German Masters

German Masters je profesionálny snookrový turnaj, ktorý vznikol v roku 1995 ako bodovaný turnaj pod názvom German Open. V roku 1998 bol premenovaný na German Masters a zbavený funkcie bodovaného turnaja. Znovu oživený bol v sezóne 2010/2011, kedy sa vďaka popularite snookru v Nemecku stal opäť súčasťou Main Tour.
Dušan Tóth

Dušan Tóth (* 8. február 1971, Plavé Vozokany) je bývalý slovenský futbalový reprezentant a futbalový tréner. Hrával na poste obrancu. V slovenskej lige odohral vyše 200 zápasov.
Cesta III. triedy 1783 (Slovensko)

Cesta III. triedy číslo 1783 ("III/1783", staré číslo "III/050071") je cesta III. triedy na Slovensku, v okrese Prievidza. Jej celková dĺžka je 1,910 km a spája obec Ráztočno a mestskú časť Handlovej - Morovno. 
Priebeh.
Cesta začína na križovatke s trasou I/9 v centre obce Ráztočno, mostom prekonáva rieku Handlovka a pokračuje stúpaním k mestskej časti Morovno. Paradoxom je, že hoci ide o časť Handlovej, spojenie s materským mestom je iba touto komunikáciou zachádzkou cez inú, samostatnú obec.
Premier League Snooker 2010

2010 Premier League Snooker sa hral od 2. septembra do 28. novembra 2010. Obhajujúci šampión bol Shaun Murphy, ktorý minulý rok porazil vo finále Ronnieho O'Sullivana 7-3. Vo finále vyhral Ronnie O’Sullivan, ktorý porazil Shauna Murphyho 7-1. 
Zápasy.
2. september - Southampton Guidhall
16. september - Plymouth Pavilions
30. september - Preston Guild Hall
7. október - Brentwood Leisure Centre, Essex
14. október - Inverness Leisure Centre
21. október - Spiceball Leisure Centre, Banbury, Oxfordshire
28. október - Penrith Leisure Centre
4. november - Hutton Moor Leisure Centre
11. november - Grimsby Auditorium
18. november - Venue Cymru, Llandudno, Wales
Cesta III. triedy 2171 (Slovensko)

Cesta III. triedy číslo 2171 ("III/2171", staré číslo "III/065033") je cesta III. triedy na Slovensku, v okresoch Prievidza a Turčianske Teplice. Jej celková dĺžka je 9,950 km a spája obce Ráztočno, stredisko Remata a Sklené. Časť úseku medzi Rematou a Skleným je nedobudovaný. 
Priebeh.
Cesta začína na križovatke s trasou I/9 asi 1,3 km za obcou Ráztočno, v smere k Handlovej. Podchádza železničnú trať Horná Štubňa - Prievidza a pokračuje údolím popri veľkom kameňolome k chate Poniklec, kde je križovatka s odbočkou do osady Remata. Cesta pokračuje k stredisku Remata, kde končí vybudovaný úsek cesty z prievidzskej strany. Ďalej vedie lesná, len terénnymi autami zjazdná cesta s prudkým stúpaním na hrebeň pohoria Žiar, kde prechádza do okresu Turčianske Teplice.
Cesta pokračuje vybudovaným úsekom v obci Sklené, ktorú spája s cestou I/65, kde III/2171 končí.
Championship League 2010

2010 Championship League sa hrala od 4. januára do 25. marca 2010. Víťaz tohto turnaja - Marco Fu dostal miesto v Premier League Snooker 2010.
Skupina 1.
Hralo sa 4. a 5. januára 2010. Stephen Maguire bol prvým hráčom, ktorý sa kvalifikoval do víťaznej skupiny. 
Skupina 2.
Hralo sa 6. a 7. januára 2010. John Higgins bol druhým hráčom, ktorý sa kvalifikoval do víťaznej skupiny. 
Skupina 3.
Hralo sa 18. a 19. januára 2010. Judd Trump bol tretím hráčom, ktorý sa kvalifikoval do víťaznej skupiny. 
Skupina 4.
Hralo sa 20. a 21. januára 2010. Marco Fu bol štvrtým hráčom, ktorý sa kvalifikoval do víťaznej skupiny. 
Skupina 5.
Hralo sa 8. a 9. februára 2010. Neil Robertson bol piatym hráčom, ktorý sa kvalifikoval do víťaznej skupiny. 
Skupina 6.
Hralo sa 10. a 11. februára 2010. Mark Allen bol Šiestym hráčom, ktorý sa kvalifikoval do víťaznej skupiny. 
Skupina 7.
Hralo sa 22. a 23. marca 2010. Jamie Cope bol posledným hráčom, ktorý sa kvalifikoval do víťaznej skupiny. 
Víťazná skupina.
Hralo sa 24. a 25. marca 2010. Marco Fu sa kvalifikoval do Premier League.
Metóda konečných prvkov

Metóda konečných prvkov je numerická metóda slúžiaca na simuláciu priebehov napätia, deformácii, vlastných frekvencií, prúdenie tepla, javov elektromagnetizmu, prúdenie tekutín a pod. na vytvorenom fyzikálnom modeli. Jej princíp spočíva v diskretizácii spojitého kontinua do určitého (konečného) počtu prvkov, pričom zisťované parametre sú určované v jednotlivých uzlových bodoch. MKP sa používa predovšetkým pre kontrolu už navrhnutých zariadení, alebo na stanovenie kritického (najnamáhanejšieho) miesta konštrukcie. Hoci sú princípy tejto metódy známe už dlhšiu dobu, k jej masovému využitiu došlo až s nástupom modernej výpočtovej techniky.
Underworld

Underworld môže odkazovať na:
Alexandr Alexandrovič Bestužev

Alexandr Alexandrovič Bestužev , (, pseudonym Marlinskij, * 3. november 1797, Petrohrad, Ruské impérium – † 19. jún 1837, Soči) bol ruský spisovateľ, literárny kritik, dekabrista, publicista.
Život.
Zúčastnil sa dekabristického povstania v čele jedného zo vzbúrených plukov. Spolupracoval s Rylejevom ako spoluautor agitačných piesní a vydavateľ almanachu "Poljarnaja zvezda". V roku 1820 vstúpil do "Spoločnosti milovníkov ruskej slovesnosti" ("Общество любителей российской словесности"). Zaoberal sa literárno-kritickou a publicistickou činnosťou; písal články o ruskej literatúre a prehľady ročnej literárnej produkcie (v rokoch 1823, 1824 a 1825). Keď sa po dlhšej nedobrovoľnej prestávke (väzenie, vyhnanstvo na Sibíri) vrátil k literárnej činnosti, zameral sa na prózu. Nadviazal na svoje poviedky z preddecembrového obdobia, rozvil ich silne vypätú emocionálnu romantickú stránku a začal písať novely pod pseudonymom Marlinskij (podľa obce Marli pri Petrohrade).
Od roku 1829 slúžil ako radový vojak na Kaukaze, kde aj v boji zomrel.
Tvorba.
Próze sa venoval už v období pred dekabristickým povstaním. Napísal cestopisnú črtu v listoch "Cesta do Reveľu" ("Поездка в Ревель", 1820, 1823), boli to texty s historickými námetmi. poviedky "Roman a Oľga" (1824) a "Zradca" ("Изменник", 1824) sa obracali do dávnej ruskej minulosti. S využitím tradície tzv. gotického románu zobrazil pomery v stredovekom Pobaltsku ovládanom prevažne nemeckými rytiermi; "Hrad Wenden" ("Замок Венден", 1823), "Hrad Neuhausen" ("Замок Нейгаузен", 1824, 1825), "Hrad Eisen" ("Замок Ейзен", 1825, 1827), "Reveľský turnaj" ("Ревельский турнир", 1825) a ďalšie. Vyznačovali sa pútavým dejom, dobrodružnými zápletkami, konfliktami, zradami, tajomstvom. Charakteristická bola pre ne tiež neskrývaná náklonnosť k bojovníkom za národnú nezávislosť a sociálnu spravodlivosť.
V Bestuževovej tvorbe tridsiatych rokov patrí významné miesto pozorovaniam z Kaukazu. Kaukazské dojmy sú zachytené v "Listoch z Dagestanu" ("Письма из Дагестана", 1832) a v črtách "Rozlúčenie s Kaspickým morom" ("Прощание с Каспием", 1834). Najznámejšími z tohto obdobia sú jeho hrdinsko-bojovnícke prózy predchnuté divokou romantikou "Ammalat-Bek" (1834) a "Mulla Nur" (1836). 
Protiklad vnútorne bohatých ľudí a utilitarizmu súdobého sveta sa objavuje v prózach "Skúška" ("Испытание", 1830) a "Strašná veštba" ("Страшное гадание", 1831). V emocionálnej tragédii veľkej lásky "Fregata Nádej" ("Фрегат Надежда", 1832) ústi v protišľachtický protest bojovnej demokratickej orientácie. Z podobne ladených próz sú ešte známe dva príbehy z obdobia protikontinentálnej blokády a protinapoleonskej vojny, "Poručík Belozor" ("Лейтенант Белозор", 1831) a "Moreplavec Nikitin" ("Мореход Никитин", 1834).
Podvýživa

Podvýživa alebo malnutrícia (z latinského slova malus - zlý) nedostatočný prísun živín, najmä bielkovín a sacharidov. Prejavuje sa oslabovaním stavby tela, väčšou náchylnosťou na ochorenia a v extrémnom prípade vedie k úmrtiu jedinca. Podvýživa je extrémny a dlhodobý prejav organizmu na hlad. Termín sa používa na označenie tohto stavu pri zvieratách aj ľuďoch. Pri krátkom trvaní sú následky vratné. Pri dlhšom trvaní vedie k chradnutiu, prudkému chudnutiu, celkovej ochabnutosti a strate síl až smrti.
Rozšírenie podvýživy je často spojené s prírodnými katastrofami ako sucho, hladomor, či neúroda, ale môže sa vyskytovať v každej situácii, keď nie je v okolí dosiahnuteľný zdroj potravy ako sa to stalo počas druhej svetovej vojny v koncentračných táboroch alebo počas obliehania mesta Leningrad, kde v dôsledku podvýživy zomrelo v priebehu asi 900 dní najmenej 600 - 800 000 ľudí.
Podvýživa je celosvetový problém aj v súčasnosti, ktorý trápi prevažne chudobné krajiny sveta. Proti početnosti úmrtí sa snažia bojovať svetové organizácie ako OSN, WHO atď., ale pre nedostatok finančných prostriedkov z vyspelých štátov a skorumpovanosti miestnych úradov v mnohých oblastiach neúspešne. Podľa organizácie WHO bolo v roku 2015 vo svete podvýživených 793 miliónov ľudí, teda 13% svetovej populácie.
Príčiny.
Môže byť spôsobený nevhodnou stravou (tzv. jednostranná strava) alebo ochorením tráviaceho traktu, napr. zápalového ochorenia, nádorového ochorenia, vredov čriev a ich zápalového ochorenia, rozličných vírusových a infekčných ochorení, ktoré sprevádzajú ťažké hnačky a vracanie, rozličných duševných porúch – degeneratívnych zmien mozgu a rozličné psychózy (najčastejšie pri anorexii).
Členenie.
Proteín-energetická malnutrícia (kachexia, marazmus).
"Kvantitatívna podvýživa": charakteristický je postupný úbytok tukovej aj netukovej hmoty, pokles váhy a pokles BMI (body mass index). Pri tomto druhu ostáva hladina krvných proteínov v norme. Príčina je vyvážený, celkový nedostatok potravy, nielen niektorých živín.
Proteínová malnutrícia (kwashiorkor).
"Kvalitatívna podvýživa": charakteristický je pokles krvných bielkovín , no pokles hmotnosti nie je veľmi významný, skôr ostáva taká istá alebo narastá, niekedy sa dokonca objavuje obezita. Klesá počet bielych krviniek a objavujú sa poruchy imunity buniek. Merania, ktoré vychádzajú zo zachovanej tukovej hmoty, môžu byť v norme. Príčina tohto druhu malnutrície je nedostatok bielkovín v strave.
Pacienti majú nezriedkavo kombináciu obidvoch druhov podvýživy.
Priebeh.
Dôsledkom podvýživy je spomalenie rastu, oslabenie obranyschopnosti organizmu voči infekciám. Má za následok vznik anémie. Bráni tak normálnemu fungovaniu buniek a ich regenerácii. Vedie k postupnému úbytku svalovej hmoty. Vplyvom podvýživy postupne začnú zlyhávať jednotlivé telesné orgány a dochádza k poškodeniu kostí. V extrémnom prípade vedie k úmrtiu jedinca.
S určitým rizikom môže byť spojené aj náhle obnovenie prísunu potravy, v extrémnom prípade až s úmrtím v dôsledku realimentačného syndrómu.
Peter Guthrie Tait

Peter Guthrie Tait (* 28. apríl 1831, Dalkeith, Spojené kráľovstvo - † 4. júl 1901, Edinburgh) bol škótsky matematik a fyzik. 
Spoločne s Kelvinom je autorom vplyvnej učebnice fyziky "Treatise on Natural Philosophy." Kelvinova hypotéza, že atómy sú uzly v éteri doviedla Taita k ranému štúdiu matematickej teórie uzlov, ktorá výrazne prispela k rozvoju topológie ako matematickej disciplíny. Je tiež autorom viacerých vplyvných prác v termodynamike, ako aj diela o kvaterniónoch.
Nesmrteľní

Nesmrteľní môže byť:
Nesmrteľní (Perzia)

Nesmrteľní boli elitnou jednotkou a jadrom vojska perzských kráľov z dynastie Achajmenovcov od 6. do 4. storočia pred Kr. Jednotku tvorilo 10 000 urodzených bojovníkov, ktorí boli v prípade strát ihneď doplňovaní o nováčikov, takže ich počet zostával konštantný. Medzi Nesmrteľných boli prijímané len osoby médskeho alebo perzského pôvodu. Termín nesmrteľní je tradovaný u Herodota ("athanatoi") a neskôr používaný ostatnými antickými letopiscami a spisovateľmi. Zdá sa, že sami Peržania ho nepoznali a Herodotos len skomolil perzské slovo "anúšija" (útvary, jednotky). 
Hlavnými zbraňami nesmrteľných, ktorí bojovali ako pešiaci, boli luk, šípy a dlhé kopije. Veľké uplatnenie mali títo disciplinovaní a dobre vycvičení bojovníci predovšetkým v období grécko-perzských vojen v 5. storočí pred Kr. a potom počas bojov Dareia III. s vojskami Alexandra Veľkého. Údaje antických kronikárov, že rovnaký vojenský útvar existoval aj v sásánovskej dobe, nie sú dnes vo všeobecnosti akceptované.
British American Racing

B.A.R (British American Racing) bola stajňa monopostov Formuly 1, ktorá v šampionáte pôsobila od roku 1999 do roku 2005. Vznikla kúpou stajne Tyrrell. V prvom roku využívala motory Supertec, v následujúcich rokoch motory Honda.
Pretekárska stajňa bola pomenovaná po americkej tabakovej firme British American Tobacco, ktorá na monopostoch propagovala značku cigariet Lucky Strike. V polovici decembra roku 2004 kúpila 45% stajne firma Honda, od roku 2006 ju prevzala úplne a začala jazdiť pod svojou vlastnou značkou Honda Racing, v roku 2009 sa stajňa volala Brawn GP, od roku 2010 Mercedes GP.
Stajňa sídlila v meste Brackley v Veľkej Británii. Vedúcimi tímu boli Craig Pollock, David Richards a Nick Fry. Stajňa debutovala vo Formule 1 na Grand Prix Austrálie 1999 a posledné preteky odjazdila na Grand Prix Číny 2005. 
B.A.R. celkom absolvovala 118 pretekov, v ktorých najväčším úspechom bolo 2x Pole position. Dohromady jazdci stajne nazbierali 227 bodov.
Caroline Harrisonová

Caroline Lavinia Scottová Harrisonová (1. október 1832, Oxford, Ohio, Spojené štáty - 25. október 1892, Washington) bola manželka 23. prezidenta USA Benjamina Harrisona a do svojej smrti v roku 1892 vykonávala funkciu prvej dámy USA, kde ju vystriedala jej dcéra Mary Harrisonová McKeeová.
Šizuo Kakutani

Šizuo Kakutani (, ; * 28. august 1911, Osaka, Japonsko – † 17. august 2004, New Haven, Connecticut, USA) bol japonský matematik žijúci v USA. Je známy predovšetkým ako objaviteľ Kakutaniho vety o pevnom bode, ktorá je zovšeobecnením Brouwerovej vety o pevnom bode pre mnohoznačné funkcie (funkčná hodnota je množina) a používa sa v teórii hier pri dokazovaní existencie Nashovej rovnováhy. Je tiež známy vďaka tzv. Kakutaniho mrakodrapu, konceptu v ergodickej teórii, ako aj vďaka dôkazu Poissonovej rovnice metódami stochastickej analýzy. Pôsobil ako profesor na Yale University.
Cannibal Corpse

Cannibal Corpse je americká deathmetalová skupina z Buffala, New York, založená v roku 1988. Spolu so skupinami ako Morbid Angel alebo Death patrí medzi zakladateľov tohto štýlu. Do teraz vydala trinásť štúdiových albumov, jeden boxset a jeden live-album. S predanými albumami, ktorých počet presahuje dve milióny je najlepšie predávajúcou deathmetalovou skupinou v Amerike a druhou najpredávanejšou na svete. 
Skupina sa inšpirovala klasickou thrashmetalovou scénou ako Slayer, Kreator alebo Sodom. Taktiež sa preslávila brutálnymi textami ale aj potlačami albumov, ktoré väčšinou niesli hororovú tematiku. V niektorých krajinách boli cenzúrované, a tak skupina musela navrhnúť alternatívny obal.
Začiatky.
Prvé vystúpenie skupiny bolo v apríli roku 1989, v Buffalo´s River Rock Café klube, krátko po nahraní prvej demonahrávky "Cannibal Corpse". Po necelom roku kapela podpísala kontrakt s vydavateľstvom Metal Blade Records a nahrala ich debutový album "Eaten Back to Life". 
Skupina utrpela počas pár rokov aj zmeny v zostave. V roku 1993 bol zo skupiny vylúčený jeden zo zakladateľov Bob Rusay. O dva roky neskôr bol z kapely vylúčený aj vokalista Chris Barnes a bol nahradený Georgeom Fisherom. Barnes si založil vlastnú skupinu Six Feet Under a neskôr aj skupinu Torture Killer.
Rok 1997 priniesol ďalšie zmeny. Odišiel Rob Barrett a bol nahradený Pat O’Brienom. Jack Owen opustil kapelu v roku 2004, kvôli svojmu druhému projektu Adrift. V roku 2005 sa pridal k Deicide.
Kontroverzia a publicita.
USA.
V roku 1995, senátor Bob Dole obvinil Cannibal Corpse spolu s Geto Boys a 2 Life Crew z ničenia americkej kultúrnej scény. V roku 1994 si skupina zväčšila popularitu účinkovaním vo filme "".
Austrália.
23. októbra, 1996 boli v Austrálii stiahnuté z predaja všetky albumy skupiny, kvôli urážlivým témam piesní a aj obalov albumov.
Nemecko.
Všetky albumy kapely do albumu "Tomb of the Mutilated" boli zakázané tiež kvôli obalom a brutálnym textom. Tiež im bolo zakázané počas koncertovania v Nemecku hrať niektoré piesne s poburujúcimi textami.
Hudžefa

Hudžefa je meno dvoch staroegyptských panovníkov. V skutočnosti je to slovo s významom „vymazaný“ (), podobné . Používalo sa v kráľovských zoznamoch vpísané do kartuši, keď bolo meno panovníka v origináli pri prepise nečitateľné, poškodené alebo zámerne vynechané. V 19. storočí egyptológovia pokladali toto slovo za skutočné meno panovníka. Časom a novými poznatkami bol nájdený jeho správny význam.
V kráľovských zoznamoch sa vyskytujú dvaja panovníci s týmto označením:
Mari Kiviniemiová

Mari Johanna Kiviniemiová (* 27. september 1968, Seinäjoki, Fínsko) je fínska politička a v období od 22. júna 2010 do 22 júna 2011 fínska premiérka. V minulosti zastávala funkciu ministerky pre verejnú správu a samosprávu (2007-2010) a ministerky zahraničného obchodu a rozvoja (2005-2006).
Elizabeth Monroeová

Elizabeth Kortrightová Monroeová (* 30. jún 1768, New York - † 23. september 1830, Richmond, Virgínia) bola manželkou 5. amerického prezidenta Jamese Monroea a 5. prvou dámou USA.
Louisa Adamsová

Louisa Catherine Johnsonová Adamsová (* 12. február 1775, Londýn – † 15. máj 1852, Washington D.C.) bola manželka 6. amerického prezidenta Johna Quincy Adamsa a v rokoch 1825 až 1829 prvá dáma USA. 
Louisa Adamsová pochádzala z vyššej a bohatšej sociálnej vrstvy ako jej manžel.
Parciálna diferenciálna rovnica

Parciálna diferenciálna rovnica je v matematike rovnica obsahujúca neznámu funkciu niekoľkých nezávisle premenných a jej parciálne derivácie podľa týchto premenných. Najvyšší z rádov parciálnych derivácii vyskytujúcich sa v rovnici sa nazýva rád parciálnej diferenciálnej rovnice.
Parciálne diferenciálne rovnice sú zovšeobecnením obyčajných diferenciálnych rovníc, ktoré obsahujú neznámu funkciu jednej premennej a jej derivácie. Každá obyčajná diferenciálna rovnica je súčasne aj parciálnou diferenciálnou rovnicou.
Definícia.
Parciálna diferenciálna rovnica je matematická rovnica tvaru
kde formula_2 je neznáma funkcia "n" premenných. Číslo "k" sa nazýva rád parciálnej diferenciálnej rovnice.
Príklady.
Elementárny príklad.
Uvažujme parciálnu diferenciálnu rovnicu
Zjavne, riešením tejto rovnice sú všetky funkcie nezávislé od "x", preto možno všeobecné riešenie zapísať ako
kde "f" je ľubovoľná funkcia o jednej premennej. Uvedená rovnica je analógiou obyčajnej diferenciálnej rovnice
ktorej riešením je ľubovoľná konštanta "c" (nezávislá od "x").
Rovnica vedenia tepla.
Dôležitým príkladom parciálnej diferenciálnej rovnice je rovnica vedenia tepla, ktorá opisuje šírenie tepla v telesách v závislosti od času. Pre funkciu formula_6 kde formula_7 vyjadruje polohu bodu v priestore a "t" udáva čas, má rovnica vedenia tepla tvar
kde formula_9 je konštanta.
Vlnová rovnica.
Vlnová rovnica je parciálna diferenciálna rovnica druhého rádu, ktorá sa využíva na opis vlnenia (akustického, mechanického, elektromagnetického, atď.).
Vo všeobecnosti ide o typ rovnice, ktorá sa dá vyjadriť v tvare
kde "c" je konštanta.
William Otis

William Otis (1813 – 1839) bol americký vynálezca parného rýpadla. Za svoj vynález získal patent 24. februára 1839.
O konštrukciu parného rýpadla sa pokúšal už v roku 1796 James Watt. Nemal ale k dispozícii dostatočne silný stroj, a preto jeho rýpadlo sklamalo.
Ottis využil odvtedy prebehnutého vývoja parných strojov a navrhol 15 ton ťažké rýpadlo s 12 kW parným strojom na železničnom podvozku. Jeho konštrukcia bola natoľko úspešná, že prvé rýpadlo z roku 1839 bolo v prevádzke až do 20. rokov 20. storočia. Výrazným zlepšením bolo iba nahradenie reťazí oceľovými lanami.
Eaten Back to Life

Eaten Back to Life je prvý štúdiový album od americkej death metalovej skupiny Cannibal Corpse. Bol vydaný cez vydavateľstvo Metal Blade, 17. augusta 1990.
Album bol zakázaný v Nemecku (cenzurovaná verzia nie je k dispozícii, pretože zákaz bol v roku 2006 odvolaný) ale aj v iných krajinách, kvôli jeho brutálnym textom a potlači albumu. 
Zaujímavosti.
Na albume sa podieľajú aj členovia iných skupín. Glenn Benton z kapely Deicide a Francis H. Howard z kapely Opprobrium nahrali zadné vokály na piesňach „Mangled“ a „Skull Full of Maggots“.
Na bookletoch vo vnútri albumu je napísané: „Tento album je venovaný Alfredovi Packerovi, prvému americkému kanibalovi“.
Remasterovaná verzia albumu obsahuje video „Born In a Casket (Live)“ a má tiež zmenenú farebnú schému na obale albumu.
Dušan Poliačik

Dušan Poliačik (* 11. február 1955, Dobroč, Banská Bystrica) je česko-slovenský vzpierač, olympionik, ktorý v Moskve 1980 získal bronzovú olympijskú medailu v kategórii do 82,5 kg.
RO

Spojenie písmen R a O môže mať rôzne významy:
Dubawnt (rieka)

Dubawnt () je rieka v Severozápadných teritóriách a Nunavute v Kanade. Je 830 km dlhá. Povodie má rozlohu 67 000 km².
Priebeh toku.
Pramení v Lavrentijskej vysočine a preteká ňou cez množstvo jazier, z ktorých najväčšie sú Dubawnt, Wholdaia, Wharton. Patrí do povodia rieky Telon, ktorá ústi do Chesterfieldskej zátoky Hudsonovho zálivu.
Vodný režim.
Najvyššie vodné stavy dosahuje na jar a k miernemu poklesu dochádza na konci leta. Na jazere Dubawnt sa aj v lete vyskytuje ľad.
Dubawnt

Dubawnt môže byť:
Megafón

Megafón (hlásna trúba či zosilňovač hlasu) je ručné lievikovité zariadenie, slúžiace k zosilneniu ľudského hlasu a smerovaniu ho do určitej oblasti. Objavil ho Thomas Edison v roku 1878.
Ľudský hlas má tendenciu šíriť sa rovnomerne do všetkých strán, zatiaľ čo keď je odosielaný skrz megafón, je jeho zvuk koncentrovaný do danej oblasti. Ak človek stojí mimo oblasť do ktorej je zvuk megafónom vysielaný, je ťažšie ho počuť. Existujú aj elektronické megafóny, ktoré zvuk zosilňujú ešte oveľa silnejšie. Tie sa skladajú z mikrofónu, zosilňovača a reproduktora.
Megafóny sa používajú hlavne pri športových udalostiach, politických alebo propagačných aktivitách.
Albany (rieka)

Albany () je rieka na severe provincie Ontário v Kanade. Je 982 km dlhá. Povodie má rozlohu 118 000 km².
Priebeh toku.
Odteká z jazera St. Joseph. Horný tok sa vyznačuje veľkým množstvom jazier a perejami. Ústi do Jamesovej zátoky Hudsonovho zálivu. Najväčším prítokom je pravostranná Kenogami.
Využitie.
Rieka sa vyznačuje veľkými energetickými zásobami.
Majstrovstvá sveta vo futbale 2010 – Osemfinále

Osemfinále Majstrovstiev sveta vo futbale 2010 je súčasťou druhej časti majstrovstiev. Postupujú tu dva najlepšie tímy zo skupinovej fázy a postupuje sa pavúkovým štýlom. Ak nastane po 90-tich minútach remíza, nasleduje predĺženie (dvakrát 15 minút). Ak by ani potom nebol známy víťaz, zápas sa rozhodne v penaltovom rozstrele.
Frank Harary

Frank Harary (* 11. marec 1921, New York, USA – † 4. január 2005, Las Cruces, Nové Mexiko, USA) bol americký matematik. Je známy predovšetkým vďaka práci v teórii grafov. Zaoberal sa predovšetkým enumeráciou grafov, grafmi s ohodnotením hrán znamienkom a aplikáciami teórie grafov, predovšetkým v spoločenských vedách. Napísal viac ako 700 článkov a viacero vplyvných kníh.
Aritmetická funkcia

Aritmetická funkcia je v matematike reálna alebo komplexná funkcia, ktorej definičným oborom je množina prirodzených čísel. Teda ide o ľubovoľné zobrazenie formula_1
Dôležité operácie definované na aritmetických funkciách sú súčet aritmetických funkcií definovaný ako
a tzv. Dirichletov súčin aritmetických funkcií (alebo tiež "Dirichletova konvolúcia") definovaný ako
Antonio Di Natale

Antonio Di Natale (* 13. október 1977, Neapol, Taliansko) je bývalý taliansky futbalista, ktorý hral za klub Serie A Udinese Calcio. Hrával na pozícii útočníka alebo útočného stredopoliara.
V sezóne 2009/2010 a 2010/2011 bol najlepším strelcom talianskej Serie A.
Reprezentoval Taliansko na Majstrovstvách Európy 2012 v Poľsku a na Ukrajine. V prvom zápase skupiny strelil gól na 1-0 proti Španielsku pri remíze 1-1.
Malostankovské vresovisko

Malostankovské vresovisko je prírodná pamiatka v správe štátnej ochrany prírody Biele Karpaty.
Leží v pohorí Považský Inovec v podcelku Vysoký Inovec, približne juhovýchodne od obce Trenčianske Stankovce. Nachádza sa v katastrálnom území miestnej časti Malé Stankovce v okrese Trenčín v Trenčianskom kraji. Vyhlásená bola v roku 1987 na rozlohe , bez ochranného pásma. Predmetom ochrany je oligotrofné vresovisko s ohrozenými druhmi organizmov. Lokalita je cenná z hľadiska krajinnej ekológie, ochrany genofondu i využitia pre environmentálnu výchovu a vzdelávanie. Na území pamiatky platí 4. stupeň ochrany.
Wimbledon 2010

Wimbledon 2010 je grandslamový tenisový turnaj, ktorý sa uskutočnil od 21. júna do 4. júla 2010 na otvorených dvorcoch s trávnatým povrchom.
Finále.
Dvojhra mužov.
 Rafael Nadal vs. Tomáš Berdych 6-3, 7-5, 6-4 
Dvojhra žien.
 Serena Williamsová vs. Vera Zvonariovová 6-3, 6-2 
Štvorhra mužov.
 Jürgen Melzer / Philipp Petzschner vs. Robert Lindstedt / Horia Tecău 6-1, 7-5, 7-5
Štvorhra žien.
 Vania Kingová / Jaroslava Švedovová vs. Jelena Vesninová / Vera Zvonariovová 7-6(6), 6-2 
Zmiešaná štvorhra.
 Leander Paes / Cara Blacková vs. Wesley Moodie / Lisa Raymondová 6-4, 7-6(5)
Pseudoterasa Váhu

Pseudoterasa Váhu je prírodná pamiatka v pohorí Považský Inovec v podcelku Inovecké predhorie, v približne oblúku medzi obcami Hrádok a Hôrka nad Váhom. Je v správe štátnej ochrany prírody Biele Karpaty.
Nachádza sa v katastrálnom území obcí Hrádok a Hôrka nad Váhom v okrese Nové Mesto nad Váhom v Trenčianskom kraji. Vyhlásená bola v roku 1983 na rozlohe , bez ochranného pásma. Na území pamiatky platí 4. stupeň ochrany.
Predmetom ochrany je: "Cenný geomorfologický útvar svedčiaci o vývoji údolia Váhu v postglaciálnej dobe. Význam územia je vedeckovýskumný a krajinársky."
Selecké kamenné more

Selecké kamenné more je prírodná pamiatka v pohorí Považský Inovec v podcelku Vysoký Inovec, približne západne od vrcholu Inovca (). Je v správe Štátnej ochrany prírody Biele Karpaty.
Nachádza sa v katastrálnom území obce Selec v okrese Trenčín v Trenčianskom kraji. Vyhlásená bola v roku 1985 na rozlohe , bez ochranného pásma. Predmetom ochrany je: "kamenné more Považského Inovca, dôležité z vedeckovýskumného, náučného a kultúrno-výchovného hľadiska". Na území pamiatky platí 5. stupeň ochrany.
Geologicky je kamenné more tvorené zvetranými blokmi kremencov lúžňanského súvrstvia.
Okšovské duby

Okšovské duby sú chránený areál v pohorí Považský Inovec v podcelku Nízky Inovec, približne západne od obce Zlatníky.
Nachádza sa v katastrálnom území obce Zlatníky, okres Bánovce nad Bebravou v Trenčianskom kraji. Vyhlásená bola v roku 1984 na rozlohe , bez ochranného pásma.
Predmetom ochrany sú: "Jednotlivo i v skupine rastúce duby, pozoruhodné vysokým vekom, mohutným vzrastom a estetickým vzhľadom na vedeckovýskumné, náučné a kultúrno-výchovné ciele". Na území areálu platí 4. stupeň ochrany.
Vysoký Inovec

Vysoký Inovec je geomorfologický podcelok Považského Inovca, zaberajúci jeho severovýchodnú časť. Nachádza sa tu najvyšší vrch pohoria, Inovec (1041,6 m n. m.). 
Vymedzenie.
Na severe leží Trenčianska kotlina, podcelok Považského podolia, na severovýchode oddeľuje Jastrabské sedlo Trenčiansku vrchovinu, patriacu do Strážovských vrchov a východným smerom sa vlní Nitrianska pahorkatina, podcelok Podunajskej pahorkatiny. Na juhu pokračuje pohorie podcelkom Nízky Inovec a na západe Inoveckým predhorím.
Chránené územia.
Považský Inovec nie je plošne chráneným územím, no vo Vysokom Inovci sa nachádza prírodná rezervácia Čepúšky, Kulháň, Považský Inovec a Preliačina, prírodná pamiatka Malostankovské vresovisko, Selecké kamenné more a Svinica a chránený areál Okšovské duby.
Turizmus.
Z Jastrabského sedla vedie červeno značený chodník na hlavný hrebeň pohoria. Prechádza Inovcom a Panskou javorinou do sedla pod Skalinami, kde pokračuje už Nízkym Inovcom na Marhát. Na hlavnú magistrálu sa pripájajú trasy z okolitých obcí. Turisticky atraktívne sú najmä oba spomínané vrcholy, na ktorých sú rozhľadne. Na severnom úpätí Inovca je postavená turistická chata.
Nízky Inovec

Nízky Inovec je geomorfologický podcelok Považského Inovca, zaberajúci jeho strednú časť. Najvyšší vrch podcelku je Bezovec (742,8 m n. m.). 
Vymedzenie.
Podcelok je z veľkej časti obklopený vlastným pohorím; na severe nadväzuje Vysoký Inovec, západným smerom leží Inovecké predhorie a južným smerom pokračujú Krahulčie vrchy. Východným smerom krajina pozvoľna prechádza do Nitrianskej pahorkatiny, ktorá je podcelkom Podunajskej pahorkatiny.
Chránené územia.
V tejto časti Považského Inovca sa nachádza národná prírodná rezervácia Javorníček, prírodná rezervácia Holé brehy, Švibov, Dubový vŕšok a Kňaží vrch, prírodná pamiatka Mokvavý prameň a chránený areál Záhrada.
Turizmus.
Z Jastrabského sedla vedie červeno značený chodník cez Inovec, Panskú javorinu a sedlo pod Skalinami, odkiaľ pokračuje Nízkym Inovcom cez stredisko "Bezovec" a sedlo pod Kostolným vrchom na Marhát. Táto časť pohoria disponuje viacerými turistickými chodníkmi, ktoré prepájajú zaujímavé lokality, medzi inými aj Tematínsky a Topoľčiansky hrad.